CELEX: 62020TN0723
Language: mt
Date: 2020-12-11 00:00:00
Title: Kawża T-723/20: Rikors ippreżentat fil-11 ta’ Diċembru 2020 – Prigozhin vs Il-Kunsill

8.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 44/52
            
         
      Rikors ippreżentat fil-11 ta’ Diċembru 2020 – Prigozhin vs Il-Kunsill
      (Kawża T-723/20)
      (2021/C 44/75)
      Lingwa tal-kawża: l-Ingliż
      
         Partijiet
      
      
         Rikorrent: Yevgeniy Viktorovich Prigozhin (Saint Petersburg, ir-Russja) (rappreżentant: M. Lewis, Solicitor)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla r-Regolament ta’ Implimentazzjoni tal-Kunsill (UE) 2020/1481 tal-14 ta’ Ottubru 2020 li jimplimenta l-Artikolu 21(2) tar-Regolament (UE) 2016/44 dwar miżuri restrittivi fid-dawl tas-sitwazzjoni fil-Libja (1) u d-Deċiżjoni ta’ Implimentazzjoni tal-Kunsill (PESK) 2020/1483 tal-14 ta’ Ottubru 2020 li timplimenta d-Deċiżjoni (PESK) 2015/1333 dwar miżuri restrittivi fid-dawl tas-sitwazzjoni fil-Libja (2);
               
            
                  —
               
               
                  tikkundanna lill-Kunsill għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka seba’ motivi.
      
                  1.
               
               
                  L-ewwel motiv ibbażat fuq il-fatt li l-Kunsill wettaq żball manifest meta qies li kriterji, irrispettivament minn liema, sabiex ir-rikorrent jiġi inkluż fil-lista ta’ persuni, entitajiet u korpi suġġetti għal miżuri restrittivi fid-dawl tas-sitwazzjoni fil-Libja kienu ssodisfatti fil-każ tar-rikorrent. Ir-rikorrent jallega li l-Kunsill ma identifikax l-entità deskritta bħala Wagner Group, jafferma li huwa ma jaf bl-ebda entità magħrufa bħala Wagner Group, li huwa ma kellu ebda rabtiet ma’ tali entità u li huwa ma kkollaborax magħha u lanqas ma sostniha.
               
            
                  2.
               
               
                  It-tieni motiv ibbażat fuq il-fatt li l-Kunsill kiser l-obbligu tiegħu li jimmotiva d-Deċiżjoni tiegħu. Huwa allegat li l-motivazzjoni ma hijiex adatta għall-miżuri restrittivi, ma tindikax il-kwistjonijiet ta’ fatt u ta’ liġi u ma tagħmilx riferiment speċifiku u konkret għall-informazzjoni preċiża inkluża fil-fajl rilevanti li tindika li ġiet adottata deċiżjoni fir-rigward tar-rikorrent.
               
            
                  3.
               
               
                  It-tielet motiv ibbażat fuq il-fatt li l-Kunsill naqas milli jagħti raġunijiet adatti u ssostanzjati u wettaq żbalji manifesti ta’ evalwazzjoni meta ddeċieda li jadotta d-Deċiżjoni.
               
            
                  4.
               
               
                  Ir-raba’ motiv ibbażat fuq il-fatt li l-Kunsill abbuża mill-poteri tiegħu b’riżultat ta’ żbalji manifesti ta’ evalwazzjoni meta ddeċieda li jadotta d-Deċiżjoni. Huwa allegat li d-deċiżjoni li jiġu imposti l-miżuri restrittivi fuq ir-rikorrent ġiet adottata bil-għan esklużiv jew prinċipali li jintlaħqu għanijiet politiċi u mhux għar-raġunijiet indikati.
               
            
                  5.
               
               
                  Il-ħames motiv ibbażat fuq il-fatt li l-Kunsill kiser id-drittijiet tad-difiża tar-rikorrent u d-dritt tiegħu għal protezzjoni ġudizzjarja effettiva. Peress li r-rikorrent jallega li l-għan tad-Deċiżjoni kien li jintlaħqu għanijiet politiċi, kuntrarjament għar-raġunijiet mogħtija, ir-rikorrent jafferma li huwa għandu d-dritt li jingħata, iżda ma ngħatax, id-dokumenti kollha relatati mal-adozzjoni tad-Deċiżjoni.
               
            
                  6.
               
               
                  Is-sitt motiv ibbażat fuq il-fatt li l-Kunsill kiser, b’mod inġustifikat u sproporzjonat, id-drittijiet fundamentali tar-rikorrent, inkluż id-dritt għall-protezzjoni tal-proprjetà, għan-negozju u għall-moviment.
               
            
                  7.
               
               
                  Is-seba’ motiv ibbażat fuq il-fatt li l-Kunsill kiser il-prinċipju ta’ prevedibbiltà tal-atti tal-Unjoni. Huwa allegat li n-natura vaga tal-aġir allegat tar-rikorrent, hekk kif deskritt fil-motivazzjoni, tirrendi impossibbli li persuna tkun taf mil-liema atti hija għandha tastjeni sabiex tevita l-impożizzjoni ta’ miżuri restrittivi.
               
            
         (1)  ĠU 2020, L 341, p. 7.
      
      
         (2)  ĠU 2020, L 341, p. 16.